Extracte de la Resolució de 13 d’octubre de 2025 de l'Ajuntament de Manresa, per la qual es convoquen subvencions vinculades al Pla especial urbanístic de protecció del patrimoni històric, arquitectònic, arqueològic i paisatgístic de Manresa (PEUPM) per l’any 2025.

De conformitat amb el que preveuen els articles 17.3.by 20.8.a de la Llei 38/2003, de 17 de novembre, general de subvencions, es publica l'extracte de la convocatòria el text complet es pot consultar a la base de dades nacional de subvencions http://www.pap.minhap .gob.es/bdnstrans/es/index

Primer. beneficiaris:

Les persones físiques o jurídiques que promoguin les actuacions subvencionables com a propietàries de béns, arrendatàries, usufructuàries o titulars de qualsevol altre títol jurídic de similar naturalesa admissible en dret, d'elements d'interès patrimonial inclosos en el PEUPM (Pla Especial urbanístic de protecció del patrimoni històric , arquitectònic i paisatgístic de Manresa).

Segon. objecte:

les intervencions en béns catalogats i façanes d'ambients catalogats per PEUPM, així com façanes incloses en l'àmbit de protecció dels béns catalogats que disposin; destinades a restaurar, conservar o millorar els seus valors patrimonials. Concretament es contemplen:
- les obres de rehabilitació en cas de patologies greus,
- les obres de millora, reforma i / o ampliació,
- les obres de manteniment, conservació i consolidació, i
- les obres per facilitar l'accessibilitat.
- les obres d’adequació de l’espai al seu ús comercial, en el casos de les subvencions per a comerços històrics.

Tercer. Bases reguladores:

Les subvencions previstes en aquesta convocatòria es regeixen per les Bases aprovades pel Ple de la Corporació el dia 20 de juny de 2024, per l'Ordenança General de Subvencions de l'Ajuntament de Manresa i per la normativa general de subvencions. Poden recollir-se a l'oficina d'activitat econòmica (OAE - Plaça Major, 1), i consultar a la web municipal http://www.manresa.cat/ i en el Butlletí Oficial de la Província de Barcelona del dia 27 de juny de 2024.

Quart. quantia:

La quantia de les subvencions es fixarà d'acord amb la disponibilitat pressupostària municipal i s'atorgarà en funció de la puntuació obtinguda segons els criteris de valoració establerts a la base número 7. La quantia de l'ajuda no podrà excedir el 50% del total dels despeses subvencionables en el cas de les subvencions per a la preservació i millora dels elements d’interès patrimonial i dels elements rellevants del patrimoni arquitectònic i paisatgístic i d’un 70% en el cas de les subvencions per a comerços històrics i, en cap cas, serà superior a l’import disponible a la partida corresponent. 

Cinquè. Termini de presentació de sol·licituds:

El termini per presentar sol·licituds a aquesta convocatòria s'iniciarà al dia següent de la data de publicació d'aquesta Resolució en el Butlletí Oficial de la Província de Barcelona i finalitzarà el 24 de novembre de 2025.

Sisè. Altres dades:

La tramitació s'efectua per règim de concurrència competitiva, i la sol·licitud per concórrer a aquesta convocatòria es formalitzarà en imprès normalitzat que es facilitarà a les dependències municipals i al web municipal http://www.manresa.cat/. La documentació es podrà presentar de la manera següent:

a. Presencialment a l'oficina d'activitats econòmiques (OAE - Pl. Major, 1. Horari general: dilluns de 9 a 18 hores; de dimarts a divendres de 9 a 15 hores. Horari d'estiu: de l'1 de juliol al 15 de setembre, de dilluns a divendres, de 9 a 14 hores), sens perjudici del dret de presentar-la pels mitjans i en els llocs que disposa l'article 16 de la Llei 39/2015, d'1 d'octubre, del procediment administratiu comú de les administracions públiques.

b. Telemàticament a través de la pàgina web de l’Ajuntament (www.manresa.cat), apartat de Tràmits. La tramitació dels expedients i la seva resolució s’efectua com es disposa a les bases específiques reguladores de la concessió de subvencions per a la preservació i millora dels elements d’interès patrimonial de Manresa, Subvencions per a la preservació i millora dels elements rellevants del patrimoni arquitectònic i paisatgístic de Manresa i Subvencions per a comerços històrics protegits al Pla Especial de Patrimoni de Manresa.

Criteris de valoració: Les sol·licituds s'avaluaran d'acord amb els criteris de valoració que consten a les bases específiques.

Resolució i notificació: La notificació de la resolució es realitzarà mitjançant notificació electrònica i al tauler d’anuncis municipal, d’acord amb el que disposa l’article 46 de la Llei 39/2015, del procediment administratiu comú de les Administracions públiques. També es podrà consultar mitjançant la pàgina web de l’Ajuntament, així com també es remetrà a la Base de dades nacional de subvencions (BDNS) per a la seva publicació, d’acord amb l’establert a l’article 20 de la Llei 38/2003, del 17 de novembre, general de subvencions.

En la publicació o notificació individual de l’acord resolutori ha de constar que aquest exhaureix la via administrativa i que es podran interposar els recursos corresponents i en els terminis establerts per Llei.

Transcorregut el termini màxim de quatre mesos sense que s’hagi dictat i publicat o notificat l’acord, les persones sol·licitants poden entendre desestimades les seves sol·licituds per silenci administratiu.

Publicitat: L’Ajuntament de Manresa es reserva el dret de fer publicitat o difusió dels resultats. Tanmateix, s’acompliran els requisits de publicitat previstos a l’article 18 de la Llei 38/2003, de 17 de novembre, general de subvencions. Les persones beneficiàries hauran de donar publicitat de les subvencions i ajudes percebudes en els termes i condicions establerts a la Llei estatal 19/2013, de 9 de desembre, de transparència, accés a la informació pública i bon govern; així com a la Llei del Parlament de Catalunya, 19/2014, del 29 de desembre, de transparència, accés a la informació pública i bon govern.

El regidor delegat d'Urbanisme i Mobilitat, Carles Garcia Estany









